**Dan učitelja – promišljanja o važnosti poučavanja**

Svjetski dan učitelja obilježava se svake godine [5. listopada](https://hr.wikipedia.org/wiki/5._listopada). Proglasio ga je [UNESCO](https://hr.wikipedia.org/wiki/UNESCO) godine [1994.](https://hr.wikipedia.org/wiki/1994.) u spomen na isti datum [1966.](https://hr.wikipedia.org/wiki/1966.) godine kada je potpisana Preporuka o statusu učitelja. Preporuku je donijela posebna međuvladina konferencija o statusu učitelja, podsjećajući da je pravo na odgoj i obrazovanje temeljno ljudsko pravo, svjesna odgovornosti država za osiguranje odgovarajućeg odgoja i obrazovanja za sve u skladu s člankom 26. Opće deklaracije o ljudskim pravima, načelima 5.,7. i 10. Deklaracije o pravima djeteta te Deklaracijom Ujedinjenih naroda o promicanju među mladima ideala mira, uzajamnog poštivanja i razumijevanja među ljudima, svjesna potrebe za proširenjem i omasovljenjem općeg, tehničkog i strukovnog obrazovanja u cilju punog iskorištavanja talenata i intelektualnih sposobnosti svih, kao bitnog pridonosa neprekidnom moralnom i kulturnom napretku te gospodarskom i društvenom razvoju, priznajući bitnu ulogu učitelja u unaprjeđenju odgoja i obrazovanja te u razvoju čovjeka i suvremenog društva, zainteresirana da se učiteljima osigura status u skladu s tom ulogom, uzimajući u obzir razlike u zakonima, propisima i običajima kojima se određuju obrasci i organizacija odgoja i obrazovanja u različitim zemljama, uzimajući također u obzir razlike u statusu koji prosvjetna struka ima u različitim zemljama, osobito glede primjenjivosti propisa o javnim službama na nju, uvjerena da se usprkos tim razlikama u svim zemljama postavljaju ista pitanja glede statusa učitelja i da ta pitanja traže primjenu niza zajedničkih standarda i mjera.

Od postanka čovječanstva u ljudima je postojala potreba prenošenja znanja svojim potomcima. To se znanje moglo prenositi isključivo usmenom predajom i poučavanjem primjerom. S izumom pisma i razvojem civilizacija započinje razvoj škola i nastaje zanimanje učitelja. Stari Egipćani i Mezopotamci svoju djecu šalju u škole i upućuju djecu kako je važno školovanje pa je tako sačuvan zapis jednog starovjekovnog Egipćanina koji sinu govori koliko je važno dobro iskoristiti vrijeme školovanja za njegov budući život. Prvi učitelji su ujedno i svećenici koji u društvu uživaju veliko poštovanje jer se vjerovalo kako im je znanje pisma došlo od pojedinih bogova, a u Egiptu je to bio bog Toth kojeg su prikazivali s papirusom i tintom za pisanje. Antička Grčka i Rim ustrojavaju škole sa svjetovnim učiteljima koje su bile samo za dječake, a djevojčice su se mogle obrazovati jedino kući uz majku ili ako su bili dovoljno bogati mogli su imali u Rimu obrazovanog roba – učitelja iz Grčke. Nakon urušavanja europske antičke civilizacije tijekom srednjeg i novog vijeka školstvo se također ponovno izgrađuje i Crkva će stoljećima biti jedina koja će čuvati znanja i svećenici su ponovno jedini učitelji, a škole su unutar samostana ili u župnom dvoru. Ni najmoćniji ljudi poput franačkog cara Karla Velikog nisu bili pismeni jer je u vremenu stalnih ratova za njegova oca kralja Pipina Malog bilo najvažnije da mu sin ima dobru vojnu obuku. Karlo Veliki shvatio je važnost obrazovanja za napredak i gospodarsko jačanje svoje države pa je oko sebe okupio najučenije ljude svog vremena i sam započeo učiti čitanje i pisanje u svojim zrelim godinama.

S vremenom nastaju u većim gradovima svjetovne škole, ali tek je prijelaz 18. na 19. st. vrijeme masovnijeg otvaranja škola kada sami kraljevi donose zakone kojima se propisuje da se sva djeca u njihovoj državi moraju školovati. Habsburška vladarica Marija Terezija, ujedno i hrvatska kraljica donijela je prvi takav zakon u svojoj državi. Taj zakon donosi nešto jako važno, djeca se najprije trebaju školovati na materinskom jeziku.

Važnost obrazovanja na hrvatskom jeziku, da bi Hrvati opstali kao narod na današnjem hrvatskom tlu, bila je jedna od najvažnijih zadaća naših kulturnih, vjerskih i političkih vođa kao što su u Istri bili Juraj Dobrila, Matko Mandić, Vjekoslav Spinčić, Matko Laginja kojeg je narod u Istri od milja zvao naš barba Mate. Shvatili su da se sami trebaju pobrinuti za otvaranje hrvatskih škola u Istri pa su osnovali Družbu s. Ćirila i Metoda za Istru koja je diljem Istre gradila i otvarala hrvatske škole. Moto Družbe bio je „Narod bez škole je narod bez budućnosti“.

Naša se škola ponosi svojim nasljeđem da je prva hrvatska škola u Puli, otvorena davne 1898. Upravo je Matko Laginja osobno bio najviše uključen u izgradnju same škole i njeno otvaranje. Naša škola nije sagrađena novcima ondašnje Austro-Ugarske Monarhije, već malim novčanim prilozima ljudi od Vukovara do Umaga i Dubrovnika, kao i Bosne i Hercegovine. Razdoblje između dvaju svjetskih ratova bio je težak, hrvatski jezik nije učeniku dopušteno ni progovoriti u školi, ali ipak kućna poduka i zabranjeni vjeronauk malobrojnih hrvatskih svećenika, zbog čega su mnogi stradali ili protjerani, sačuvali su hrvatstvo Istre.

Nakon rata u našoj školi ponovo se podučava učenike na hrvatskom jeziku a ubrzo je prepoznata kao jedna od 10 najboljih škola u Hrvatskoj. Iz ove škole izašli su mnogobrojni uspješni, vrijedni i dobri ljudi koji su postali poznati ne samo u Istri, već u cijeloj Hrvatskoj, a i svjetski poznati. U spomenici naše škole kroz njihova sjećanja mogu se iščitati tolika lijepa sjećanja na njihove učitelje pa vam svakako preporučam da u našoj knjižnici potražite Spomenicu i da ju prelistate i pročitate sa svojim roditeljima jer su mnogi od njih, također, bili učenici naše škole. Dragi učitelji, dragi kolege, sretan vam vaš dan – Dan učitelja. Želim vam da i dalje da s radošću i entuzijazmom dolazite u školu i radujete se svakom uspjehu naših učenika kao i do sada.

Marija Belullo, učiteljica povijesti